tilsynsværge
Tilsynsværge, person, som efter den tidligere gældende Sindssygelov skulle beskikkes for tvangsindlagte patienter. Tvangstilbageholdte patienter havde krav på beskikkelse af en tilsynsværge efter begæring. Tilsynsværgen skulle så vidt muligt være en af patientens nærmeste pårørende, idet der dog skulle tages hensyn til patientens egne ønsker. Tilsynsværgen skulle drage omsorg for, at opholdet ikke blev for langvarigt, og i øvrigt bistå den anbragte. Ordningen blev ved indførelsen af Psykiatriloven i 1989 ændret, idet tilsynsopgaven blev overtaget af patientrådgivere. Se også bistandsværge.